Objava zahteve v skladu s členom 17(6) Uredbe (ES) št. 110/2008 Evropskega parlamenta in Sveta o opredelitvi, opisu, predstavitvi, označevanju in zaščiti geografskih označb žganih pijač ter razveljavitvi Uredbe Sveta (EGS) št. 1576/89

(2022/C 429/09)

V skladu s členom 27 Uredbe (EU) 2019/787 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

GLAVNE SPECIFIKACIJE TEHNIČNE DOKUMENTACIJE

„GRAPPA DELLA VALLE D’AOSTA / GRAPPA DE LA VALLÉE D’AOSTE“

EU št.: PGI-IT-02479 – 30. avgust 2018

1. Ime

„Grappa della Valle d’Aosta“ / „Grappa de la Vallée d’Aoste“

2. Kategorija žganih pijač

Žganje iz grozdnih tropin (kategorija 6 iz Uredbe (ES) št. 110/2008)

3. Opis žgane pijače

Fizikalne, kemijske in/ali organoleptične lastnosti

— Brezbarvna, razen če so dodane rastline ali karamela ali če je starana v lesenih posodah.

— Prozorna in kristalna z vohalnimi in retronazalnimi zaznavami, katere aromatične značilnosti segajo od cvetličnih do sadnih, odvisno od uporabljenih surovin. V ustih je topla, mehka in pri staranih proizvodih obogatena z začimbnimi notami.

— Ni aromatizirana, razen kolikor to omogočajo tradicionalne metode z dodajanjem medu, aromatičnih rastlin ali njihovih delov ter sadja ali njegovih delov.

Posebne lastnosti (v primerjavi z žganimi pijačami iz iste kategorije)

— „Grappa della Valle d’Aosta“ / „Grappa de la Vallée d’Aoste“ ima delež alkohola najmanj 38 vol. % in vsebnost hlapljivih snovi, razen etanola in metanola, najmanj 140 gramov na hektoliter 100 vol. % alkohola.

— Pri belih žganih pijačah grappa so najpogostejše aromatične zaznave tiste, ki so značilne za (večinoma lokalne) sorte vinske trte s poreklom, in se izražajo s cvetličnimi/balzamičnimi/sadnimi notami (kot so jasmin, žajbelj, breskev, marelica, eksotično sadje). Pri staranih žganih pijačah grappa lahko začimbne zaznave pripišemo začimbnemu rastlinskemu značaju številnih tradicionalnih sort vinske trte, pa tudi lesnim esencam, ki se uporabljajo v sodih, in trajanju samega staranja.

— Ima najvišjo vsebnost sladkorja 20 gramov na liter, izraženo kot invertni sladkor. Ta omejitev vključuje tudi morebitno uporabo medu za aromatiziranje. Če je bila žgana pijača grappa starana vsaj 12 mesecev, lahko vsebuje karamelo.

4. Zadevno geografsko območje

Celotno ozemlje avtonomne dežele Dolina Aoste.

5. Metoda pridobivanja žgane pijače

Žgana pijača „Grappa della Valle d’Aosta“ / „Grappa de la Vallée d’Aoste“ se pridobiva izključno z destilacijo v kotlu, pri kateri se destilirajo fermentirane ali delno fermentirane grozdne tropine, neposredno z vodno paro ali v vodni kopeli (sistem bain-marie). Za proizvodnjo žgane pijače grappa se lahko uporabi največ 25 kg naravnih tekočih vinskih droži na 100 kg grozdnih tropin. Surovine se pridobivajo izključno iz sort, ki jih je dovoljeno za gojiti v Dolini Aoste. Surovine morajo biti zelo dobro ohranjene in pridobljene iz grozdja, pridelanega in predelanega na ozemlju avtonomne dežele Dolina Aoste. Količina alkohola, pridobljenega iz droži, ne sme presegati 35 % skupne količine alkohola v končnem proizvodu. Naravne tekoče vinske droži se lahko uporabijo tako, da se pred destilacijo dodajo grozdnim tropinam. Te postopke je treba izvesti v isti destilarni. Destilacija fermentiranih ali delno fermentiranih grozdnih tropin izključno z destilacijo v kotlu mora potekati v prisotnosti tropin do največ 86 vol. % alkohola. Dobljeni proizvod se lahko ponovno destilira znotraj te mejne vrednosti. Skladnost z mejnimi vrednostmi se mora izkazovati z vodenjem evidenc, v katere se vsak dan zabeležijo količine tropin in naravnih tekočih vinskih droži, ki se pošljejo v destilacijo.

Pri pripravi žgane pijače „Grappa della Valle d’Aosta“ / „Grappa de la Vallée d’Aoste“ se lahko v skladu s tradicionalnimi metodami proizvodnje dodajo med, aromatične rastline ali njihovi deli in sadje ali njegovi deli. Aromatične rastline ali njihovi deli, ki se uporabljajo za aromatizacijo žgane pijače „Grappa della Valle d’Aosta“ / „Grappa de la Vallée d’Aoste“, so: Glycirrhiza glabra L., Ruta graveolens, Juniperus communis L., Juglans regia L., Artemisia umbelliformis L., Artemisia genipi (Weber), Artemisia glacialis L., Rubus idaeus L., Vaccinium myrtillus L., Sambucus nigra L., Achillea millefolium, Achillea moschata (Wulfen), Rosa canina L., Prunus persica L., Vanilla planifoglia J. e A., Laurus nobilis L., Illicium verum H., Pinus cembra L. in Thymus L.

Na liter se lahko doda največ 20 gramov sladkorja, izraženega kot invertni sladkor.

V skladu z veljavno zakonodajo EU in nacionalno zakonodajo se lahko kot barvilo za žgano pijačo grappa, ki je starana najmanj 12 mesecev, doda karamela.

„Grappa della Valle d’Aosta“ / „Grappa de la Vallée d’Aoste“ se lahko stara v sodih, kadeh ali drugih lesenih posodah, ki niso lakirane ali premazane, in sicer največ 12 mesecev, kar nadzorujejo davčni organi, v objektih v regiji. Dovoljeni so običajni postopki čiščenja in zaščite lesa.

Žgana pijača „Grappa della Valle d’Aosta“ / „Grappa de la Vallée d’Aoste“ mora biti destilirana na ozemlju zadevne dežele.

6. Povezava z geografskim okoljem ali poreklom

Surovine morajo biti pridobljene izključno iz grozdja, pridelanega in predelanega na ozemlju avtonomne dežele Dolina Aoste. Podnebne razmere v vinogradih na visokih nadmorskih višinah (kot v celotni alpski regiji, kjer je žgana pijača grappa že od nekdaj simbol med destilati) so ugodne za sintezo in kopičenje sortnih arom v grozdnih kožicah. Nizke temperature v ostri alpski zimi po trgatvi preprečijo ali zmanjšajo tveganje za bakterijsko ali glivično okužbo skladiščenih grozdnih tropin. Navsezadnje omejena količina surovin ter majhne razdalje med vinogradniškimi gospodarstvi in destilarnami omogočata destilacijo izključno svežih grozdnih tropin ali grozdnih tropin z minimalnim časom skladiščenja. Čeprav ti dejavniki omejujejo obseg proizvodnje, lahko izboljšajo kakovostne značilnosti. Skrbna uporaba obratov za destilacijo majhnih serij omogoča pravilno ekstrakcijo naravnih arom, značilnih za žgano pijačo „Grappa della Valle d’Aosta“/„Grappa de la Vallée d’Aoste“, in je bistvenega pomena za pridobivanje čistih sortnih destilatov, kar z industrijskimi napravami za kontinuirano destilacijo ne bi bilo mogoče.

Proizvodnja žgane pijače „Grappa della Valle d’Aosta“ / „Grappa de la Vallée d’Aoste“, ki se tradicionalno izvaja z neposredno destilacijo grozdnih tropin v majhnih obrtniških kotlih za destilacijo, je tesno povezana z ozemljem porekla. Proizvodnja žgane pijače „Grappa della Valle d’Aosta“ / „Grappa de la Vallée d’Aoste“ ustreza vinogradniški usmeritvi regije ter velikim razlikam v okoljskih razmerah in sortah, ki se gojijo.

Najpogostejše aromatične zaznave v žganih pijačah grappa so tiste, ki so značilne za (večinoma lokalne) sorte vinske trte s poreklom, in se izražajo s cvetličnimi/balzamičnimi/sadnimi notami (kot so jasmin, žajbelj, breskev, marelica, eksotično sadje). Pri staranih žganih pijačah grappa lahko začimbne zaznave pripišemo začimbnemu rastlinskemu značaju številnih tradicionalnih sort vinske trte, pa tudi lesnim esencam, ki se uporabljajo v sodih, in trajanju samega staranja.

Vinske kleti, iz katerih se pridobivajo sveže in fermentirane grozdne tropine, se nahajajo v bližini destilarn; tropine se lahko zato hitro destilirajo, preden se začnejo kvariti, tako pa se ohranjajo organoleptičnih lastnosti grozdja. To je ključno za ekstrakcijo arom in spojin, ki dajejo žgani pijači „Grappa della Valle d’Aosta“ / „Grappa de la Vallée d’Aoste“ organoleptične lastnosti. K temu močno prispeva tudi ostra alpska zima.

Surovine morajo biti pridobljene izključno iz sort, ki jih je dovoljeno gojiti v Dolini Aoste, kot so določene v specifikaciji proizvoda za vina s kontrolirano označbo porekla „Valle d’Aosta“.

Poreklo surovin mora biti sledljivo iz spremnih dokumentov in evidenc destilarn.

Poleg tega posebno restriktivne zahteve za grozdne tropine (ki so določene z nacionalno zakonodajo) prispevajo k večji raznolikosti spojin v grozdnih tropinah ter posledično v povezanih proizvodih ekstrakcije in destilacije, z vohalnimi in retronazalnimi zaznavami v smislu aromatičnih lastnosti, ki segajo od cvetličnih do sadnih, odvisno od uporabljene surovine. V ustih je topla, mehka in pri staranih proizvodih obogatena z začimbnimi notami.

Sloves žgane pijače „Grappa della Valle d’Aosta“ / „Grappa de la Vallée d’Aoste“ izvira iz starodavne tradicije proizvodnje žgane pijače grappa v majhnem obsegu. Prvi zgodovinski dokumenti, v katerih se omenja proizvodnja žgane pijače grappa v Dolini Aoste, so iz leta 1843, ko je angleški popotnik po imenu Arthur Thomas omenil proizvodnjo žgane pijače grappa v Dolini Aoste. (P. Malvezzi, 1972, Viaggiatori inglesi in Valle d’Aosta). Destilacija grozdnih tropin v regiji je dokumentirana v več poznejših zgodovinskih virih. Sprva so tropine destilirale skupine obrtniških vinogradnikov, kasneje pa so destilacijo vse bolj zaupali lokalnim destilarnam, ki so nastale v tistem obdobju. V tem okviru je treba omeniti raziskavo o razmerah v kmetijstvu iz leta 1878 (P. Careggio, 2004, L’inchiesta agraria sulle condizioni della classe agricola. 1885, ur. Le Chateau), rokopis iz leta 1887 o kmetijstvu v Dolini Aoste (L. Argentier, 2004, Leçons sur l’agriculture valdôtaine, ur. Le Château), obširno zgodovinsko poročilo v knjigi Vini e distillati della Valle D’Aosta (Vola e Sanguinetti, 1971, ur. Musumeci) in nazadnje zbirko intervjujev z vinogradniki iz Doline Aosta (Vini, vigneti e vignerons della Valle D’Aosta, P. Cossavella, 2012, Tipografia Valdostana). Obstajajo tudi številni promocijski zapisi v analih kmetov iz Doline Aoste z začetka 20. stoletja (Almanach de l’agriculteur valdotain, 1911, Imprimerie Joseph Marguerettaz; Messager valdotain, izdaji iz leta 1912 in 1931, Imprimerie Catholique).

7. Določbe Evropske unije ali nacionalne/regionalne določbe

Odlok ministrstva za kmetijstvo, prehrano in gozdarstvo št. 5396 z dne 27. novembra 2008, ki med drugim določa strožje zahteve za tropine, kot so določene s pravili EU.

Posebni statut avtonomne dežele Dolina Aoste.

8. Vlagatelj

Ime: Istituto Tutela Grappa della Valle d’Aosta.

Naslov: Zona Industriale 12, 11020 Saint-Marcel Aosta.

9. Dopolnilo h geografski označbi in posebna pravila o označevanju

V skladu s členom 38 posebnega statuta avtonomne dežele Dolina Aoste, ki daje francoskemu in italijanskemu jeziku enak status, se lahko poleg italijanskega imena „Grappa della Valle d’Aosta“ hkrati ali alternativno uporabi tudi francosko ime „Grappa de la Vallée d’Aoste“.

Poleg označbe „Grappa della Valle d’Aosta“ / „Grappa de la Vallée d’Aoste“ se lahko navedejo tudi:

(a) ime ene same sorte grozdja, če je bila žgana pijača grappa destilirana iz surovin, pridobljenih z vinifikacijo zadevne sorte vinske trte: tolerančni prag za druge sorte grozdja, pri čemer so izključene vse tiste, ki jih ni dovoljeno gojiti v Dolini Aoste, je določen na 15 % teže;

(b) imeni največ dveh sort grozdja, če je bila žgana pijača grappa destilirana iz surovin, ki so bile v celoti pridobljene z vinifikacijo zadevnih sort grozdja. Sorte grozdja morajo biti na označbi navedene v padajočem vrstnem redu glede na težo. Sorte grozdja, ki predstavljajo manj kot 15 % skupne teže, na označbi ne smejo biti navedene;

(c) eno od sedmih geografskih podobmočij proizvoda, ki jih zajema sedanja specifikacija proizvoda za vino s kontrolirano označbo porekla „Valle d’Aosta“, samo če so surovine pridobljene z vinifikacijo grozdja, ki je v skladu z zgoraj navedeno specifikacijo proizvoda, v okviru dodatnih informacij za potrošnika;

(d) metoda destilacije, ki temelji izključno na destilaciji v kotlu, in vrsta kotla.

Pri tistih žganih pijačah grappa, ki izpolnjujejo pogoje za več kot eno navedbo iz točk (a) in (b) zgoraj, je lahko imenu dodana samo ena od teh navedb.

Imenu „Grappa della Valle d’Aosta“ / „Grappa de la Vallée d’Aoste“ mora biti dodana navedba imena aromatične rastline ali njenih delov in sadja ali njegovih delov, dodanih v skladu s tradicionalnimi metodami proizvodnje, določenimi v točki (d) te tehnične dokumentacije.

Če je bila žgana pijača „Grappa della Valle d’Aosta“ / „Grappa de la Vallée d’Aoste“ najmanj 12 mesecev starana v nelakiranih in nepremazanih lesenih sodih, kadeh ali drugih lesenih posodah v objektih za staranje te žgane pijače, ki jih nadzorujejo davčni organi, se lahko pri predstavitvi in promociji uporabita izraza „vecchia“ ali „invecchiata“. Izraza „riserva“ ali „stravecchia“ se lahko uporabljata za žgano pijačo „Grappa della Valle d’Aosta“/„Grappa de la Vallée d’Aoste“, ki je starana najmanj 18 mesecev. Obdobje staranja je lahko navedeno v letih in mesecih ali zgolj v mesecih.

Brez poseganja v zgornje določbe glede staranja se lahko zaradi zagotavljanja točnih informacij potrošnikom navede tudi vrsta uporabljene lesene posode (npr. barrique, tonneau, caratello itd.), vključno z uporabo ustreznih pridevnikov, samo če je bila žgana pijača grappa v tej vrsti posode shranjena vsaj polovico najkrajšega obdobja staranja, zahtevanega za zadevni izraz („invecchiata“, „riserva“).

(1) UL L 130, 17.5.2019, str. 1.